
Bevoegdhede, vermoëns en etiek wat sal help om 'n werk te verseker en 'n loopbaan te ontwikkel

Les 1: Bestudeer advertensies, skryf 'n aansoekbrief en voltooi aansoekvorms
Om te werk terwyl jy nog op skool is, hou baie voordele asook uitdagings in. Of jy tans werkend is of in die toekoms gaan werk, is die realiteit dat daar 'n hele ander wêreld daarbuite is met 'n taal wat jy moet ken om vir 'n werk en studies aansoek te doen, of selfs net bewus te wees van hoe om vir 'n onderhoud voor te berei. In die volgende vyf lesse sal ons daarop fokus om jou te help om hierdie vaardighede te ontwikkel wat jy binnekort sal gebruik. 
Miskien het jy al die kennisgewingsborde by plaaslike supermarkte gesien. Daar is dikwels 'n lys met beskikbare poste, maar mense het ook die geleentheid om hul name en kontaknommers op die bord te plaas indien hulle hul beskikbaarheid om te werk wil adverteer. Een van die uitdaging daarvan om slegs op hierdie kennisgewingborde te adverteer, is dat jy net mense in jou plaaslike gemeenskap bereik. 'n Voordeel is egter dat indien jy 'n werk sou kry, hoef jy nie ver te reis van waar jy woon nie.

Op watter ander plekke kan jy van werksopeninge (vakante poste) hoor? 
· Jy kan in jou plaaslike koerant kyk.
· Jy het dalk al gehoor van internetplatforms soos "LinkedIn" of op webwerwe soos "CareerSA" gesoek. Daar is baie aanlyn platforms wat werksgeleenthede deel.

Een van die vereistes om vir 'n werk aansoek te doen, is om 'n aansoekbrief te skryf. Hierdie brief gee vir die persoon wat deur die aansoeke sif, 'n blik op wie jy is en wat jy moontlik vir die onderneming kan bied. Dit sal vir hulle ‘n eerste indruk van jou gee. Hierdie brief moet hulle oortuig dat jy 'n aanwins vir hul onderneming sal wees.




Hoe stel ons hierdie brief saam?
· Begin deur jou brief op 'n rekenaar te tik.
· Gebruik die korrekte formaat vir 'n formele brief.
· Dui aan waar jy die inligting oor hierdie vakature teëgekom het en noem die naam van die pos waarvoor jy aansoek doen.
· Benadruk watter vaardighede / waardes jy het wat die onderneming sal bevoordeel.
· Sluit vorige werkservaring in en wat jy daaruit geleer het.
· Slotgedagtes.
· Onthou om te vermeld dat jou CV by die aansoek aangeheg is.

Sodra jy besluit het dat jy aansoek gaan doen, sal jy 'n aansoekvorm moet invul. Dit kan 'n aanlyn skakel of 'n fisiese vorm wees wat jy moet invul. Nadat jy die vorm voltooi het, moet jy weer noukeurig daardeur werk om seker te maak dat jy niks uitgelaat het nie.  Indien jy aanlyn aansoek moet doen, maak seker dat jy alle dokumente wat opgelaai moet word, gereed het. Jy sal ook jou ID-dokument, enige sertifikate bv. NSS (Nasionale Senior Sertifikaat - die sertifikaat wat jy ontvang wanneer jy matriek slaag) moet insluit. Maak seker jy sertifiseer jou dokumente as jy 'n aansoekvorm direk by die maatskappy moet inhandig. Wenk: Maak afskrifte van alles wat jy indien!


Les 2: Skryf en bou van 'n CurriculumVitae (CV): 
· Enige vorm van ervaring 
· Verkry getuigskrifte
· Bewyse van werkskadu-geleenthede
· Informele en/of deeltydse werk 
· Bestuur van projekte 
· Administrasievaardighede 
In hierdie les het ons gekyk na die skryf van jou eie CV. 'n CV kan ook 'n “résumé” genoem word. Hierdie dokument bevat 'n opsomming van jou persoonlike en kontakinligting, opleiding en vorige werkservaring. Selfs al sou jy net tydens die Desembervakansie in 'n deeltydse werk belangstel, sal jy steeds 'n CV moet inhandig. Dit is belangrik om eerlik te wees op jou CV. Te veel mense word in 'n onderhoud uitgevang oor bedrieglike inligting wat hulle op hul CV gevoeg het. As jy nie nou uitgevang word nie, sal jy iewers in die toekoms uitgevang word. Wees dus eerlik!
Hoe skryf jy ‘n CV en wat moet ingesluit word?  Jou CV word verdeel in verskillende afdelings wat inligting oor jou bevat. Voordat jy jou CV begin skryf, is dit 'n goeie idee om die inligting wat jy benodig, in te samel en te beplan wat jy in elke afdeling wil skryf. Ons gaan deur die verskillende stappe van 'n aanlyn aansoek gaan. Jy gaan dieselfde aanlynplatform gebruik om [later tydens die les] jou eie CV te skryf. Onthou, die CV sal die hulpbronne-administrateur moet oortuig dat jy die regte kandidaat vir die werk is!

Kom ons begin deur te kyk na die CV van 'n leerder wat nog op skool is en geen vorige werkservaring het nie.

Jou CV sal die volgende insluit:
· Persoonlike inligting oor jou – 'n huidige kop-en-skouersfoto, asook jou kontakbesonderhede en die dorp waar jy woon.
· Profiel – 'n Professionele profiel wat jou professionele doelwitte beskryf en waar jy nou is. Hierdie CV-voorbeeld is van 'n leerder wat tans besig is om ‘n GCSE (‘n internasionale kwalifikasie) af te handel.
· Opleiding – Jou  opleiding moet die vakke wat jy tans studeer insluit, hoe goed jy in elke vak vaar en wat jou buitemuurse aktiwiteite is.
· Alle ervaring – hierdie leerder het nog nooit 'n werk gehad nie, maar het vrywilligerswerk by 'n liefdadigheidsorganisasie gedoen. As leerder is dit belangrik om werkskadu, informele werk en gemeenskapswerk te doen om ondervinding op te doen om by jou CV te voeg.  Werkskadu is wanneer jy 'n maatskappy of instelling besoek om uit te vind waaroor ‘n spesifieke beroep gaan. Dit sal gewoonlik ‘n loopbaan wees waarin jy belangstel. Jy sal die persoon met die beroep wat jy ondersoek, volg en leer wat hulle doen deur 'n dag by hul fisiese werk te ervaar. Indien jy dit vir 'n paar dae doen, vra vir 'n brief of sertifikaat as bewys van jou werkskadu-ervaring. Informele poste sluit beide betaalde en onbetaalde poste in. Daar is geen kontrak nie en dit is vir 'n baie kort tydperk, bv. om motors te was / grasperke te sny.
· Vaardighede – Daar is sekere vaardighede wat jy oor die jare ontwikkel het. In hierdie afdeling beklemtoon jy jou spesiale  en goeie vaardighede.
· Sluit enige spesiale toekennings in wat jy op skool vir sport of akademie verdien het. Sluit ook spesiale toekennings wat jy buite die skool verwerf het in. Moenie vergeet om die datum van die toekenning in te sluit nie. Dui ook die vlak van jou rekenaargeletterdheid aan. Jy kan selfs die programme insluit waarin jy bekwaam voel. Dui laastens jou huistaal en enige ander tale wat jy kan praat en skryf, aan.
· Nie ingesluit in hierdie voorbeeld nie, is: 'n verwysing en getuigskrif. 'n Verwysing is die name van TWEE mense wat 'n karakterverwysing van jou sou kon gee.  Jy sal hulle vooraf moet vra of hulle bereid sal wees om vir jou as 'n verwysing op te tree.  Dit kan iemand wees vir wie jy gewerk het of 'n betroubare gemeenskapslid wat jou goed ken, bv. jou jeugpastoor waar jy as vrywilliger by die kerk gewerk het of jou sportafrigter waar jy met die afrigting van die jonger span gehelp het. Jou verwysing moet nie 'n familielid wees nie. 'n Getuigskrif is 'n brief wat bewys van jou karakter sowel as jou persoonlike eienskappe en sterkpunte lewer. Dit moet deur iemand anders as die verwysings op jou CV geskryf word.

Herinnering:  Noudat jy 'n idee het van wat jy in 'n CV moet plaas, kry jy die geleentheid om jou eie CV te skryf. Gaan na die skakel 
https://standout-cv.com/pages/cv-no-experience en klik op CV Templates. Die stap-vir-stap proses is in Aktiwiteit 2 (Les 2 – Werkblad) ingesluit.

Werkgewers soek na ‘n verskeidenheid vaardighede in hul werknemers. Hulle wil weet  dat jy 'n bekwame werker sal wees, maar hulle wil ook seker maak dat jy oor die waardes of vermoëns beskik wat jou by die maatskappy sal laat “inpas”. Dit kan insluit: eerlikheid, om inisiatief te neem, verantwoordelikheid, om om te gee, ‘n goeie spanspeler te wees, stiptelikheid, ens. Om 'n spanspeler te wees is 'n vaardigheid wat jy op skool kan aanleer wanneer jy in groepe aan projekte werk.
Die meeste loopbane vereis ook administratiewe vaardighede. Jy kan byvoorbeeld 'n onderwyser wees, maar jy moet ook 'n goeie administratiewe vaardighede hê om jou klasse te kan bestuur. Om administratief goed te wees, kan help om stres te voorkom aangesien jy georganiseerd is en weet waar alles is. Jy kan hierdie vaardigheid aanleer terwyl jy nog op skool is deur 'n dagboek te hou, jou skoolboeke te organiseer en vir komende take te beplan.


Les 3:  
· Onderhoudsvaardighede: Persoonlike voorkoms, gedrag en voorbereiding vir tipiese vrae
· Werksetiek: Verantwoordelikheid en verantwoordbaarheid

Een van die opwindendste en angswekkendste dele van die werksaansoekproses is om vir 'n onderhoud genooi te word. As jy vir 'n onderhoud genooi word, beteken dit dat die werkgewer gehou het van wat hy/sy in jou CV gesien het en jou persoonlik wil ontmoet om vas te stel of jy by hul onderneming sal pas. 

Voordat jy vir die onderhoud gaan, is daar 'n paar maniere waarop jy kan seker maak dat jy voorbereid is:

1) Gaan jou sosiale mediaplatforms na en verseker dat jy nie jou werkskollegas of werksomgewing belaster nie. Jou toekomstige werknemer sal kyk watter soort persoon jou sosiale media-rekeninge uitbeeld.
2) Beplan vroegtydig hoe jy by die onderhoud gaan uitkom en wat jy gaan dra. Jy moet netjies en gepas aantrek vir die werk waarvoor jy 'n onderhoud voer. Jy het nie duur klere nodig nie, maar dit moet skoon en netjies wees. Maak seker jou algemene voorkoms is skoon en netjies (wat ook jou hare insluit). Moenie jou uitrusting oordoen nie!
3) Beplan om minstens 20 minute voor die onderhoud daar aan te kom.
4) Doen navorsing oor die onderneming waarvoor jy aansoek gedoen sodat jy oor die werk wat daar gedoen word, kan gesels.

Die onderhoud is dikwels die laaste stap voordat die ideale persoon geïdentifiseer word. Leerders moet egter sensitief wees dat indien hulle nie in die onderhoud suksesvol is nie of nie die finale kandidaat is nie, dit nie noodwendig beteken dat hulle nie vir die werk geskik is nie. ‘n Ander kandidaat kon dalk tydens hulle onderhoud miskien net iets gesê het wat die paneel interessanter gevind het. 

Om goeie onderhoude te kan voer, kom uit voorbereiding en oefening.

Om 'n werk in 'n werkplek in Suid-Afrika te hê, gaan nie net daaroor om 'n salaris te verdien nie. Jy het 'n verantwoordelikheid om op 'n eties korrekte manier by die werk op te tree. Dit beteken dat jy die gedragskodes, op grond van wat moreel aanvaarbaar en goed is, moet nakom. Bv. Jy kan nie op jou kollegas skree en vloek as jy ontevrede is met die werk wat hulle gelewer het nie. Jy moet hulle met respek behandel en jou woede bestuur.

Dit is ook belangrik om met deursigtigheid te werk. Dit beteken dat jy in oop en eerlike kommunikasie binne die werkplek glo, en nie inligting wegsteek nie. Soms kom ‘n mens onetiese gedrag of bedrog in die werkplek teë. 'n Eerlike persoon sal hierdie gedrag aan hul meerderes rapporteer. Hierdie persoon word 'n fluitjieblaser genoem.

Laastens, moet elke persoon verantwoordelik en aanspreeklik (verantwoordbaar) wees vir die take wat aan hulle opgedra is. Dit beteken om verantwoordelikheid vir jou eie werk te neem en kritiek te aanvaar wanneer jy nie die vereiste uitkomste bereik het nie. Sodoende sal jy jouself kan verbeter.
Les 4: Persoonlike verwagtinge en selfkennis in verhouding tot die eise van die wêreld van werk en sosio-ekonomiese toestande 
· Verkry kennis oor werksgeleenthede wat geskoolde, halfgeskoolde, ongeskoolde en fisiese arbeid vereis. 
In hierdie les kyk ons noukeurig na toekomstige loopbane en ons verwagtinge rondom hierdie loopbane. Dit is twee jaar sedert jy jou vakkeuse in graad 9 gemaak het. Sommige mense het moontlik hulle vakke gekies omdat hulle 'n baie spesifieke loopbaanrigting in gedagte gehad het. ‘n Mens was dalk destyds nie te bekommerd oor jou vakkeuse nie, maar nou dink jy anders daaroor noudat dit tyd is om te begin kyk na die toekoms, die verwagtinge en werklikheid rondom loopbane.
Miskien stel jy nou baie belang om sportwetenskap te studier of om ‘n graad in Biokinetika te kry omdat jy die afgelope twee jaar baie goed gevaar het in spot end it baie geniet. Jy het Fisiese Wetenskap en Wiskunde as vakke en jy behaal 'n gemiddeld van bo 75% vir albei vakke, so jy weet jou doelwitte is realisties. Die probleem is dat jy nie regtig daarvan hou om met mense te werk en na die probleme en beserings wat hulle het te luister nie. Die realiteit van jou alledaagse werk sal dalk nie wees wat jy gedink het dit sou nie. Jy moet soek na 'n loopbaan waarin jy nie net suksesvol sal wees nie, maar eintlik die werk sal geniet wat jy doen. Om werkstevredenheid te hê beteken om jou werksomstandighede en die take wat jy moet doen, te geniet.

So, hoe verseker jy dat jou verwagtinge aan jou drome voldoen en haalbaar is?
Eerstens, sal jy navorsing moet doen oor die loopbaan waarin jy belangstel en kennis moet opdoen oor hoe dit sou wees om daardie loopbaan in die huidige Suid-Afrika na te streef. Dit beteken om te verstaan hoe die sosio-ekonomiese toestande verband hou met hoeveel jy verdien en waar jy woon. Bv. As jy voorheen in 'n armer gemeenskap gewoon het en daarin geslaag het om 'n beurs te kry om aan die universiteit te studeer, maak jou opleiding vir jou deure oop soos om meer geld in 'n loopbaan te verdien en dus die geleentheid / keuse om moontlik in 'n ander area te kan woon.
**Na aanleiding van bogenoemde – is dit belangrik dat ons nie die gemeenskappe wat ons help grootmaak het, afskeep nie. As volwassene moet 'n mens probeer om jou gemeenskap van binne af op te hef eerder as om elders heen te trek.   
Geskoolde werk verwys na loopbane wat vereis dat individue 'n tersiêre kwalifikasie moet verwerf om hierdie tipe werk te doen. Hoewel hierdie loopbane puik is, is dit nie die enigste belangrike loopbaanopsies in Suid-Afrika nie. In die meeste gevalle sal hierdie kwalifikasies 'n hoër maandelikse inkomste tot gevolg hê, maar dit is nie  verhewe  bo ander beroepsrigtings nie. Alle werkers verdien respek, ongeag in watter loopbaan hulle is.
In Suid-Afrika het ons baie ander beroepsrigtings wat nie almal tersiêre opleiding benodig nie. Ons arbeidsmag het verskillende kategorieë: geskoolde, halfgeskoolde, ongeskoolde en fisiese arbeid. Elke kategorie na skool benodig verskillende vlakke van studie.
· ‘n Geskoolde werker verwys na 'n persoon wat gespesialiseerde opleiding vereis en dus 'n sertifikaat of graad vir hul loopbaan verwerf het. 
· 'n Halfgeskoolde werker sou kort kursusse of sekere modules in 'n kursus voltooi het. Hulle kan byvoorbeeld as 'n skrynwerker of onderwysersassistent werk.
· 'n Ongeskoolde werker het geen formele opleiding nie, maar kan werkservaring hê bv. kelner, huishoudelike werk.
· Fisiese arbeid het geen formele kwalifikasie nie, maar dikwels ondervinding van vorige korttermynposte. Bv. Tuinmaak, bouer, om rakke te pak.

Les 5: Addisionele- en hoëronderwysstudies wat vir verskillende beroepe vereis word 
· Verdere sertifikate en diplomas 
· Honneursgrade
· Meestersgrade
· Doktorsgrade

Onthou, die doel is om 'n (half)geskoolde loopbaan te hê wat 'n soort tersiêre kwalifikasie insluit. Jy kan 'n tuinier wees, maar deur ‘n kursus te voltooi of iets in daardie rigting te studeer kan jy 'n spesialis-tuinier word. Die studies sal nie net jou salarispotensiaal verhoog nie. Namate jou kennis toeneem, sal jou vaardigheidsvlak ook toeneem.
Daar is verskillende soorte addisionele en hoëronderwysinstellings waar studie plaasvind, afhangende van die loopbaan waarin jy belangstel. As die loopbaan waarin jy belangstel 'n graad vereis, moet jy aan 'n universiteit studeer. Sommige beroepe vereis dat jy nie net 'n graad nodig het nie, maar jy moet ook verder studeer en 'n nagraadse graad soos 'n honneurs-, meesters- of doktorsgraad verwerf. 

Om 'n doktorsgraad in 'n veld te verwerf, beteken dat jy 'n spesialis op daardie gebied is. Om vir 'n sertifikaat te studeer kan so kort as twee jaar wees. 'n Graadstudies duur gewoonlik 3 tot 4 jaar. Jy sal dan nog 'n jaar moet studeer om jou honneursgraad te verwerf, en nog 2 jaar vir jou meestersgraad. 
Bv. ‘n Modeontwerper sou aan 'n kollege vir modeontwerp studeer en na 3 jaar 'n Nasionale diploma in Modeontwerp verwerf. 'n Aktuaris sal 'n BSc in Aktuariële Wetenskap oor 3 jaar doen en addisionele honneursjaar doen om 'n praktiserende aktuaris te wees.

